આ બધી જ બાબતો પર વિચાર કરી લીધા પછી, ડાયેના રિટરની હત્યા કરી નાખવાનો, પશ્ચિમથી આયાત કરેલી તેની સનદનો છેદ ઊડાડી દેવાનો એક વ્યવહારુ ફાયદો એમોનને એ મળ્યો, કે પ્લાઝોવમાં રસ્તા કે મકાન બનાવવાના કામમાં લાગેલો કોઈ પણ મજૂર પોતાને જર્મન તંત્ર માટે આવશ્યક માણસ માનવાની ભૂલ ન કરવાનો ન હતો! કારણ કે ડાયેના રિટર જેવી યુવતીને તેનું વ્યાવસાયીક જ્ઞાન પણ બચાવી શક્યું ન હતું! પ્લાઝોવમાં બચીને રહેવા માટેનો એક માત્ર ઉપાય હતો ઝડપભેર અને ચૂપચાપ મજૂરી કર્યા કરવાનો! અને એટલે જ, સ્ત્રીઓએ ક્રેકોવ-પ્લાઝોવ સ્ટેશનેથી મકાન બનાવવા માટેના પડખાં ઊંચકીને ઉપર સુધી પહોંચાડવાનું કામ અને ખાણના પુરુષ મજૂરોએ એ પડખાં જોડી-જોડીને ઝૂંપડાં બનાવવાનું કામ, ડાયેના રિટરની હત્યામાંથી શીખવા મળેલા પાઠ જેટલા જ ભારોભાર જુસ્સા સાથે ચાલુ રાખ્યું હતું!